Diari Oficial de la Generalitat Valenciana


Sumari del DOGV 9153, del 17-08-2021 (2021/8585)

RESOLUCIÓ de 6 d'agost de 2021, de la consellera de Sanitat Universal i Salut Pública, per la qual es publica el pacte de 18 de febrer de 2021, del fòrum autonòmic de negociació de condicions de treball del personal laboral dependent de la Conselleria de Sanitat Universal i Salut Pública, que modifica el règim de condicions de treball i retributives del personal amb contracte laboral especial per a la formació, mitjançant residencia, en especialitats de Ciències de la Salut.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9153

Data del DOGV
:   17-08-2021

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2021/8585


Data del document
:   06-08-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * concurs administratiu

RESOLUCIÓ de 6 d'agost de 2021, de la consellera de Sanitat Universal i Salut Pública, per la qual es publica el pacte de 18 de febrer de 2021, del fòrum autonòmic de negociació de condicions de treball del personal laboral dependent de la Conselleria de Sanitat Universal i Salut Pública, que modifica el règim de condicions de treball i retributives del personal amb contracte laboral especial per a la formació, mitjançant residencia, en especialitats de Ciències de la Salut. [2021/8585]  
Per l'Acord de 8 de febrer de 2021 entre la Conselleria de Sanitat Universal i Salut Pública i el comité de vaga de CESM-CV es va posar fi a la vaga convocada per l'esmentada organització sindical entre el personal mèdic intern resident en formació en tots els serveis públics sanitaris de la Comunitat Valenciana. Aquest acord, que s'acompanya com a annex I a aquesta resolució, contenia una sèrie de compromisos per part de l'Administració pública, dels quals alguns es refereixen a mesures d'organització o gestió de la docència i formació o de la prestació assistencial d'aquest personal, dins del règim vigent i d'aplicació immediata, i altres signifiquen la modificació, per a l'adopció de la qual ha de seguir-se el tràmit oportú.  
De conformitat, així mateix, amb el que s'ha recollit en l'esmentat acord, va ser convocat el fòrum autonòmic de negociació de condicions de treball del personal laboral dependent de la CSUSP el dia 18 de febrer de 2021, constituït per aquesta administració i les organitzacions sindicals amb representació en els comités d'empresa de València, Castelló i Alacant, als quals pertany el personal laboral objecte del conflicte. En el mencionat fòrum es van presentar, per a la seua aprovació, les mesures que eren disponibles per a aquesta administració autonòmica i significaven modificació del règim vigent de condicions de treball i retributives d'aquest personal. El Fòrum es va pronunciar de manera favorable i aquestes mesures constitueixen el cos d'aquesta resolució agrupades en dos sentits, d'una banda l'aplicació al personal resident de determinats drets disposats per al personal estatutari equivalent; i per una altra la millora d'algunes condicions de treball o retributives del règim propi.  
Una vegada complit el tràmit de la negociació, és necessari que entre vigor per mitjà del tràmit oportú, que, pel que fa a la modificació de les seues retribucions, ha sigut objecte d'Acord del Consell de 23 de juliol de 2021 (DOGV 28.07.2021) i la resta de les mesures acordades en el fòrum autonòmic de negociació el 18 de febrer passat han de ser concretades mitjançant la disposició de l'òrgan competent, la qual cosa es du a terme per mitjà d'aquesta resolució.  
Per tot això, i fent ús de les atribucions de l'article 28 de la Llei 5/1983, de 30 de desembre, del Consell, resolc:  
Donar publicitat al pacte aconseguit en el fòrum autonòmic de negociació de condicions de treball del personal laboral dependent de la Conselleria de Sanitat Universal i Salut Pública de data 18 de febrer de 2021, que té el contingut següent:  
  
Primer  
A l'empara del que s'estableix en la disposició addicional setena del Reial decret 1146/2006, de 6 d'octubre, pel qual es regula la relació laboral especial de residència per a la formació d'especialistes en ciències de la salut, serà aplicable a aquest personal les següents mesures disposades per al personal estatutari:  
1. Dies de compensació per nombre de guàrdies, guàrdia en diumenge o en festiu especial establits en els articles 2, 3 i 5 de l'Ordre de 21 de gener de 1999 (DOGV 4 de febrer) de la Conselleria de Sanitat, per la qual es regula el règim de prestació de les guàrdies mèdiques en el servei d'atenció especialitzada i dels descansos del personal que les realitza, i en l'article 11 del Decret 72/2001, de 2 d'abril de 2001 (DOGV 6), del Consell, pel qual es regula l'atenció continuada en l'àmbit de l'atenció primària, sempre que per al gaudi d'aquests dies existisca informe favorable de la respectiva comissió de docència o, si és el cas, es justifique la denegació.  
2. Reduccions de jornada per conciliació de la vida familiar i laboral en els termes de la Instrucció de 22 de juliol de 2019, de la directora general de Recursos Humans, sobre aplicació al personal sanitari de l'article 7 del Decret 42/2019, de 22 de març, del Consell.  
3. Dietes establides en l'article 12 del Decret 72/2001, mencionat més amunt, que percebrà el personal resident en formació que realitze guàrdies en atenció primària.  
  
Segon  
Establir les següents millores en el règim de condicions de treball i retribucions propi del personal resident en formació.  
1. Fins a 70 hores a l'any, coincidents amb l'horari de treball, per a l'assistència a cursos de perfeccionament professional, màsters o tesis doctorals degudament homologats, i directament relacionats amb el lloc de treball o la carrera professional del personal, congressos o reunions científiques, sempre que compten amb l'aprovació del tutor i la comissió de docència.  
2. Destinar dos milions d'euros a la millora de les retribucions del conjunt de llocs del personal resident en formació, que es destinaran a incrementar el complement de residència.  
  
Tercer  
La data d'efectes de les mesures contingudes en el present acord serà la d'1 de gener de 2021, excepte les reduccions de jornada esmentades en el punt primer, 2 que tindran lloc des de la seua corresponent sol·licitud i resolució.  
  
Quart  
Creació d'un òrgan supervisor de les condicions de treball del personal amb contracte per a la formació especialitzada en ciències de la salut.  
  
Cinqué  
Publicar aquesta resolució en el Diari Oficial de la Generalitat Valenciana.  
  
València, 6 d'agost de 2021.- La consellera de Sanitat Universal i Salut Pública: Ana Barceló Chico.  
  
  
Acord entre la Conselleria de Sanitat Universal i Salut Pública i el Comité de Vaga, per a la desconvocatòria de la vaga promoguda per la Confederació Espanyola de Sindicats Mèdics de la Comunitat Valenciana (CESM-CV) respecte al personal mèdic intern resident en formació, en tots els serveis públics sanitaris.  
  
El dia 8 de febrer de 2021, en la seu la Conselleria de Sanitat Universal i Salut Pública (CSUSP), compareixen,  
D'una part, la consellera de Sanitat Universal i Salut Pública.  
D'una altra part, el Comité de Vaga.  
I arriben a aquest acord que posa fi a la vaga convocada i hui, 8 de febrer de 2021, és l'últim dia d'aquesta.  
Primer. La Confederació Espanyola de Sindicats Mèdics de la Comunitat Valenciana (CESM-CV) desconvoca hui la vaga del personal mèdic intern resident en formació, en tots els serveis públics sanitaris, fins i tot, en els dependents dels consorcis de l'Hospital Universitari de València i l'Hospital Provincial de Castelló.  
  
Segon. La CSUSP traslladarà les reivindicacions del Comité de Vaga que resulten indisponibles per a aquesta Administració per implicar la modificació de l'RD 1146/2006 regulador de les condicions de treball del personal en formació, i dels programes formatius de cada especialitat, a l'òrgan autonòmic de representació del personal laboral per a la remissió als organismes competents de l'Estat, en els termes que allí s'acorden.  
Tercer. La CSUSP elaborarà una guia relativa a les condicions de treball, retributives i formatives d'aplicació al personal resident, perquè en prenguen coneixement el col·lectiu, els òrgans dels departaments de Salut i de les comissions de docència i les unitats docents que s'actualitzarà periòdicament. La CSUSP estudiarà la inclusió de les recomanacions que li trasllade l'observatori a què es refereix el punt 29.  
Quart. Davant les reivindicacions presentades pel comité de vaga MIR, en el document de convocatòria de vaga indefinida, la CSUSP elevarà a l'òrgan autonòmic de representació del personal laboral les propostes següents, perquè les aprove:  
  
  
REIVINDICACIONS LABORALS SOL·LICITADES PEL COMITÉ DE VAGA  
  
1. Petició: Descans obligatori de 36 hores després de la realització de guàrdia en dissabte  
Proposta: La CSUSP aplica al personal resident en formació el mateix règim que al personal estatutari, això és, el que conté la disposició addicional segona, tercer paràgraf del Decret 137/2003, i la Directiva 93/104/CE del Consell. Segons aquestes normes, per al descans setmanal es declara un període de referència de 14 dies, de tal manera que el torn de guàrdia que conclou el diumenge a les 08 hores es compensa en el descans setmanal del cap de setmana següent en el qual l'últim dia de treball continuat serà el divendres i el període de descans continuat és de 65 hores, a més, es tindrà lliure, addicionalment, un dissabte.  
  
Per tot l'anterior, la jornada laboral d'un resident, la setmana posterior a la realització de guàrdia el dissabte finalitzarà el divendres a les 15.00 h i es reprendrà el dilluns a les 8.00 h, excepte qualsevol altra circumstància, com ara dies de lliure disposició, formació o altres.  
  
2. Petició: Descans obligatori després d'una guàrdia de 24 hores  
Situació: Ja es compleix per part de la CSUSP en aplicació de la normativa vigent per al personal estatutari (article 10 del Decret 137/2003 del Consell).  
Proposta: És un descans ja fixat en el Decret 137/2003 del Consell, no obstant això, la CSUSP dins de la guia a la qual es refereix l'antecedent tercer, vetlarà pel compliment del respecte al descans de 24 hores després d'una jornada de guàrdia o d'atenció continuada.  
  
3. Petició: Tindre lliure un dia addicional després de la guàrdia de diumenge i festiu i altres festius recollits en la normativa del personal estatutari  
Proposta: La CSUSP proposarà l'aplicació dels dies de compensació per nombre de guàrdies, guàrdia en diumenge o en festiu especial, regulats en els articles 2, 3 i 5 de l'Ordre de 21 de gener de 1999, i l'article 11 del Decret del Consell 72/2001, en els mateixos termes que siguen d'aplicació al personal estatutari, sempre que, per al gaudi d'aquests dies, existisca un informe favorable de la comissió de docència respectiva o, si escau, una denegació justificada.  
  
4. Petició: Jornada laboral ordinària màxima de 37,5 hores amb un mínim de 2,5 hores formatives  
Proposta: Atés que es compleix la jornada laboral ordinària màxima de 37,5 hores, es procurarà amb la supervisió de la comissió de docència l'ordenació del temps de treball, de manera que la reserva de mòduls de 2,5 hores setmanals presencials per a activitats formatives, dins de la jornada de dilluns a divendres, no perjudique la formació del resident i s'assegure el compliment del programa formatiu (article. 5.2 de l'RD 1146/2006). Podrien ser acumulatives, fins a completar una jornada laboral de 7 hores per mes treballat.  
  
5. Petició: Cotització de les hores de guàrdia mèdiques  
Situació: Es compleix, atés que com en el supòsit de qualsevol altre treballador/a, aquest personal cotitza per la totalitat de retribucions que percep per tots els conceptes, incloses les hores de guàrdia, fins a la base màxima de cotització vigent. (Regles de cotització del règim general de la SS).  
  
6. Petició: Prolongació jornada ordinària  
Proposta: El règim establit en l'RD 1146/2006 és el de jornada ordinària-jornada complementària, com té establit el personal estatutari, per tant, no hi ha hores extres en el sentit del dret laboral. Si per les característiques de les activitats, incloses en el programa formatiu oficial de l'especialitat, es requereix la realització d'aquestes fora de la jornada ordinària establida, aquestes activitats, amb la certificació prèvia de la comissió de docència i la direcció de servei, seran reconegudes com a jornada ordinària i computades com a jornada ordinària realitzada. Això inclou les jornades de quiròfan de vesprada, servei de trasplantaments i altres esdeveniments que per les seues característiques no puguen dur-se a terme en horari de matins.  
  
7. Petició: Reconeixement de l'hora diària conciliació familiar  
Proposta: La CSUSP proposarà que l'hora de reducció per conciliació de la vida familiar, ho siga sense minvament retributiu, en els mateixos termes que per al personal estatutari (Instrucció de 22 de juliol de 2019, de la directora general de Recursos Humans, en aplicació al personal sanitari de l'article 7 del Decret 42/2019, de 22 de març, del Consell)  
  
8. Petició: Exempció o reducció del nombre de guàrdies durant 12 mesos si es tenen fills de menys d'1 any (tant pares com mares), tal com es reconeix per al personal estatutari  
Situació: El dret a exempció de guàrdies per raons de conciliació és el mateix que s'està aplicant al personal estatutari equivalent (Mesura 5.9 del I Pla d'igualtat CSUSP. Acord de 13.09.2019 del Consell).  
  
  
  
REIVINDICACIONS RETRIBUTIVES SOL·LICITADES PEL COMITÉ DE VAGA  
  
9. Petició: Equiparació salarial amb les altres comunitats autònomes, la qual cosa implica un increment del complement de residència, que permeta l'equiparació amb altres autonomies, i l'augment del preu de l'hora de la jornada complementària  
Proposta:  
Primera: La CSUSP traslladarà al Ministeri de Sanitat la negociació de tots els components retributius del personal laboral en formació a l'efecte de la unificació d'aquests en totes les comunitats autònomes.  
  
Segona: La CSUSP presenta una oferta de 2 milions d'euros per a millores retributives, per a aplicar-los al conjunt de personal laboral en formació, que es consignarà en el complement de residència i s'aplicarà des de l'1 de gener de 2021.  
Tercera: L'augment de la retribució de l'hora de guàrdia del personal facultatiu especialista produirà un increment en l'hora de guàrdia dels residents en la mateixa data i proporció igual que al personal facultatiu especialista.  
  
10. Petició: Abonament de les dietes en les guàrdies d'Atenció Primària  
Proposta: La CSUSP proposarà, a l'òrgan autonòmic de representació del personal laboral, l'aplicació de la normativa prevista per al personal estatutari en matèria de dietes al personal resident en formació que realitze guàrdies d'Atenció Primària.  
  
11. Petició: S'abonarà el desplaçament diari i puntual interjornada en activitats obligatòries fora del centre formatiu (rotacions externes)  
  
Proposta: La regulació de les rotacions externes i internes, la definició, les característiques d'aquestes, els requisits i la retribució estan establits en l'RD 1146/2006 (article 8, apartats 2 i 4), per la qual cosa es tracta d'una reivindicació no disponible per part d'aquesta Administració, i cal ajustar-se al que es disposa en el punt segon d'aquest acord.  
  
  
REIVINDICACIONS DE CARÀCTER SOCIAL SOL·LICITADES PEL COMITÉ DE VAGA  
  
12. Petició: Pagament del 100 % de la IT des del primer dia de baixa  
Situació: La CSUSP està aplicant al personal laboral en formació la normativa en vigor i les millores implementades per al personal facultatiu. (Instrucció conjunta de 9 de maig de 1994, de la Direcció General del Servei Valencià de Salut i de la Direcció General de Règim Econòmic de la Conselleria de Sanitat, modificada per les instruccions conjuntes de 7 de febrer de 2002, de la Direcció General de Recursos Humans i de la Secretaria General de la Conselleria de Sanitat, i l'Acord de 13 d'abril de 2007, del Consell, sobre racionalització del sistema de guàrdies i atenció continuada en institucions sanitàries dependents de la Conselleria de Sanitat, aplicats segons la Instrucció de 17 de setembre de 2015, del director general de Recursos Humans).  
  
  
13. Petició: En cas de baixa cobrar 54 hores de guàrdia en les mateixes condicions reconegudes al personal estatutari  
Situació: La CSUSP està aplicant al personal laboral en formació la normativa en vigor i les millores implementades per al personal facultatiu.  
  
14. Petició: Considerar baixa laboral per contagi o aïllament com a malalties professionals  
Situació: Es tracta d'una reivindicació no disponible per part de l'Administració, per tractar-se d'una competència estatal (legislació de la Seguretat Social). Amb la normativa estatal actual, les IT per causes relacionades per Covid, tant el contagi com l'aïllament, es consideren a efectes retributius contingència professional.  
  
  
REIVINDICACIONS FORMATIVES SOL·LICITADES PEL COMITÉ DE VAGA  
  
15. Petició: Dret a 4 mesos de rotació externa per any  
Situació: Es tracta d'una reivindicació no disponible per part d'aquesta Administració per tractar-se d'una regulació inclosa en l'RD 183/2008 regulador de les especialitats en Ciències de la Salut (article 21), per la qual cosa cal ajustar-se al que es disposa en el punt segon d'aquest acord.  
Proposta: La CSUSP dictarà instruccions perquè la denegació de les rotacions externes estiga justificada en l'incompliment d'algun/s dels requisits recollits en l'article 8.1 de l'RD 1146/2006 i que així siga notificat al resident.  
  
16. Petició: Ràtio màxima de 4 residents per adjunt amb un màxim d'un R1  
Situació: Es tracta d'una reivindicació no disponible per part d'aquesta Administració per tractar-se d'una regulació inclosa en l'RD 183/2008 (article 11), per la qual cosa cal ajustar-se al que es disposa en el punt segon d'aquest acord.  
Proposta: En l'àmbit de la Comunitat Valenciana, millorant el que s'estableix en l'RD 183/2008, la CSUSP especificarà, en la Guia que es remetrà als departaments conforme amb l'apartat tercer d'aquest acord, que la quantitat màxima en cada servei i jornada serà de 4 residents per adjunt, independentment de la ràtio global, amb un màxim d'un resident de primer any.  
  
17. Petició: Obligatorietat de la presència de, com a mínim, un tutor de residents per guàrdia d'urgències  
Proposta:  
Primer: La CSUSP es compromet a vetlar pel compliment del que s'estableix en l'article 15 de l'RD 183/2008.  
Segon: En els serveis d'urgències dels hospitals es recomana com a principi general la presència física mínima d'un metge especialista o de plantilla quan hi haja residents de primer any per a garantir-ne la supervisió.  
Tercer: Es garantirà que tot el personal resident de primer any tinga assignat el metaperfil informàtic «no prescriptor» o «doble signatura per a l'alta».  
  
18. Petició: Ampliar els dies dedicats a formació a 20 dies anuals, amb l'única autorització necessària del tutor responsable  
Situació: Aquesta CSUSP ja està aplicant al personal resident en formació el que s'estableix en el Decret 137/2003, de 18 de juliol, del Consell de la Generalitat, en relació amb la possibilitat de la concessió de llicència per a absentar-se del lloc de treball fins a 40 hores a l'any coincidents amb l'horari de treball, per a l'assistència a cursos de perfeccionament professional, homologats degudament, i directament relacionats amb el lloc de treball o la carrera professional del personal, congressos o reunions científiques.  
Proposta: La CSUSP augmentarà la concessió de llicència per a absentar-se del lloc de treball fins a 70 hores a l'any coincidents amb l'horari de treball, per a l'assistència a cursos de perfeccionament professional, màsters o tesis doctorals homologats degudament, i directament relacionats amb el lloc de treball o la carrera professional del personal, congressos o reunions científiques sempre que compte amb l'aprovació del tutor i la comissió de docència.  
  
  
PRESUMPTES DENÚNCIES RELATIVES A l'INCOMPLIMENT DE LA LEGISLACIÓ VIGENT PLANTEJADES PEL COMITÉ DE VAGA  
  
19. Petició: Desaparició de les llistes de substitució (llistes negres d'incidències)  
Situació: Es tracta de temes organitzatius i davant un presumpte incompliment de la normativa en aquesta matèria, haurà de ser posat en coneixement de la direcció del centre de treball.  
Els residents són personal en formació però tenen un vincle contractual laboral i, per tant, han d'assumir de manera progressiva i solidària les organitzacions assistencials dels serveis i unitats pels quals passen.  
  
Proposta: Com que no són de caràcter estructural els llocs de guàrdia ocupats per residents, les necessitats del servei ocasionades per possibles absències incidentals i no previsibles d'aquests professionals s'han de resoldre amb recursos propis d'aquests serveis.  
  
20. Petició: La baixa, permís (incloses vacances o malaltia/indisposició d'un resident per qualsevol període de temps) no suposarà un canvi en les rotacions i guàrdies de la resta de residents, i s'haurà de cobrir aquesta baixa per altres mitjans, sense que signifique sobrecàrrega de treball ni horària sobre el personal afecte al servei  
Situació: La reestructuració d'assignació de serveis per vacances, permisos o altres motius es tracta de temes organitzatius interns i davant un presumpte incompliment de la normativa en aquesta matèria, ha de ser posat en coneixement de la direcció del centre de treball (article 15 Decret 137/2003, calendari de treball. El calendari de treball es pot alterar per circumstàncies sobrevingudes no previstes).  
  
21. Petició: Respecte a la sol·licitud del personal MIR d'estar inexcusablement supervisat per un adjunt especialista  
Situació: Tot el personal que desenvolupa les seues funcions en institucions sanitàries de la CSUSP compleix els requisits o està autoritzat per a l'exercici de les funcions de la plaça que ocupa.  
  
22. Petició: Respectar descans mínim de 12 hores entre jornades  
Situació: Es compleix i es millora el que s'estableix en el Reial decret 1146/2006, perquè després de l'eixida de guàrdia es reconeixen 24 hores de descans.  
Proposta: la CSUSP dictarà instruccions perquè el respecte al descans de 12 hores entre jornades es mantinga en els casos previstos de prolongació de jornada ordinària sempre que haja sigut requerida i certificada per la comissió de docència i la direcció de servei.  
  
23. Petició: Assegurar els materials adequats i homologats per a l'assistència sanitària correcta com qualsevol empleat  
Situació: La CSUSP proveeix dels materials de protecció adequats per a l'acompliment de les funcions de tots els seus professionals i en situació d'igualtat davant la situació de risc, de conformitat amb la normativa vigent en matèria de riscos laborals.  
  
24. Petició: Espais de descans dignes  
Proposta: La CSUSP, en compliment del que es disposa en la Guia tècnica per a l'avaluació i prevenció dels riscos derivats dels llocs de treball, elaborada per l'INSST d'acord amb la disposició addicional primera del Reial decret 489/1997, en el cas que un llit haja de ser utilitzada en diferents trams horaris del mateix torn de guàrdia, vetlarà pel compliment estricte de les disposicions vigents en la matèria i es compromet al fet que, de manera progressiva i quan pressupostàriament i estructuralment siga possible, adaptar els llocs de descans per a garantir un llit per cada persona i torn de guàrdia i en habitacions individuals.  
  
La CSUSP sol·licitarà a les unitats perifèriques del Servei de Prevenció de Riscos Laborals que revisen els espais de descans dels professionals de guàrdia perquè els avaluen i informen de la possible aplicació de mesures correctores de la situació actual.  
  
25. Petició: Assegurança de responsabilitat civil  
Situació: El personal laboral en formació està inclòs amb caràcter general en la pòlissa subscrita per la CSUSP i altres normes d'aplicació com la resta dels professionals.  
  
  
ALTRES REIVINDICACIONS SOL·LICITADES PEL COMITÉ DE VAGA  
  
26. Petició: 5 guàrdies obligatòries al mes, com a màxim, en qualsevol programa formatiu sense sobrepassar voluntàriament les 7 guàrdies al mes. Tot això en còmput semestral  
Proposta: la CSUSP remetrà una instrucció per a limitar el nombre màxim de 5 guàrdies al mes, sempre que es complisquen les hores de jornada complementària establides en el mateix programa formatiu per al curs corresponent. Així mateix, establirà un circuit de garantia en tots els departaments de manera que l'autorització de la sisena guàrdia serà potestativa per la direcció mèdica o gerència i sempre, si és necessària per a l'organització, serà a petició justificada de la direcció de servei i amb el vistiplau de la comissió de docència o unitat docent. La setena guàrdia tindrà la consideració d'excepcional.  
  
  
27. Petició: Màxim d'un diumenge i un dissabte per cada 7 guàrdies  
  
Proposta: La CSUSP remetrà instruccions per a garantir un màxim d'un diumenge i un dissabte per cada 7 guàrdies, és a dir, un màxim de 8 guàrdies de divendres, 8 guàrdies de dissabte i 8 guàrdies de diumenge, excepte per causes assistencials justificades degudament.  
  
28. Petició: Atorgar el visat de residència i treball per compte d'altri a especialistes extracomunitaris que accedisquen a una plaça d'especialista intern resident  
Proposta: La CSUSP proposarà, a l'òrgan autonòmic de representació del personal laboral, el trasllat al ministeri competent de la petició d'atorgar visat de residència i treball per compte d'altri a especialistes extracomunitaris que accedisquen a una plaça d'especialista intern resident, per a pal·liar així la perduda de personal format en el nostre sistema sanitari  
  
29. Petició: Creació d'un òrgan supervisor de les condicions de treball dels MIR  
Proposta: La CSUSP impulsarà la constitució d'un observatori que vetlarà pel de compliment dels drets i de les obligacions del personal implicat, que es desenvoluparà en l'òrgan autonòmic de representació del personal laboral dependent de la Conselleria de Sanitat Universal i Salut Pública.  
  
València, 8 de febrer de 2021  
  
Per part del comité de vaga  
Per part de la CSUSP